– Хьан сийлалла, суна оьшуш дац бехказа вийларш я соьга и дан а ца ло. Ма-дарра бакъдерг эр ду ас. Эвтархойн Ахьмад а цуьнца итт бере а тхуна т1екхаьчначул т1аьхьа ах отряд х1аллак хилира тхан. Вай уьш ца ларахь а, тур-шаьлтий лелочу т1амехь царал тола хала ду. Уьш саннакаден, дера а, говза а леташ т1емало хир а вац. Говраш а цхьаьна ю церан 1амийна. Вуьшта, муха кхета веза: беречун цхьана карахь тур, вукху куьйга коча кхуссу муш хуьлу. Царах цхьаъ ларамаза охьайожахь, мичара ели ца хууш, шаьлта йоккху цара. Бахтаран доьхки т1ехь бустамаш чохь лелош ластош долу арсаш ду церан. И жима урс ткъей пхиъ г1улч генара нийсса дагт1е я логах туху нохчаша.